НАЦРТ

ЗАКОН

О ИЗМЕНАМА И ДОПУНАМA ЗАКОНА О СТАНДАРДИЗАЦИЈИ

Члан 1.

У Закону о стандардизацији („Службени гласник РС”, број 36/09), у члану 2. речи: „тач. 12) и 13)” замењују се речима: „тач. 15) и 16). ”

Члан 2.

Члан 3. мења се и гласи:

„Члан 3.

Поједини изрази употребљени у овом закону имају следеће значење:

1) стандардизација је скуп координираних активности на доношењу стандарда и сродних докумената;

2*)* стандард је техничка спецификација коју је донело признато тело за стандардизацију за вишекратну или сталну употребу са којом усаглашеност није обавезна;

3) међународни стандард је стандард који је донела међународна организација за стандардизацију;

4) европски стандард је стандард који је донела европска организација за стандардизацију, a европски стандард који је донет на основу захтева Eвропске комисије за примену у хармонизованом законодавству Eвропске уније је хармонизовани стандард;

5) национални стандард је стандард који је донело национално тело за стандардизацију;

6) српскистандардје стандард који је донело национално тело за стандардизацију у Републици Србији;

7) сродни документ је било која техничка спецификација, која не испуњава услове да буде донета као стандард, а који је донела међународна или европска организација за стандардизацију, односно национално тело за стандардизацију, за вишекратну или сталну употребу и са којом усаглашеност није обавезна;

8) нацрт стандарда је документ који садржи текст техничких спецификација у вези са одређеним предметом стандардизације, који се разматра за доношење, а који се, у складу са поступком за доношење стандарда, након фаза припреме, ставља на јавну расправу или разматрање;

9) техничка спецификација је документ који утвђује техничке захтеве за производ, процес или услугу;

10) заинтересована страна је орган државне управе, привредно друштво, предузетник, организација потрошача и друго правно или физичко лице које показује интерес за стандардизацију;

11) консензус је начелна сагласност о било ком значајном питању, постигнута тако да се узму у обзир становишта свих заинтересованих страна и да се усагласе сви супротстављени ставови, при чему се под консензусом не подразумева једногласност у доношењу стандарда;

12)доношење стандарда или сродног документа је скуп координираних активности које започињу усвајањем предлога за доношење стандарда или сродног документа, а завршавају се доношењем акта којим се проглашава да је стандард или сродни документ донет;

13) оцењивање усаглашености производа, процеса и услуга са српским стандардима је активност којом се утврђује да ли су испуњени захтеви садржани у српским стандардима;

14) национални знак усаглашености је ознака којом се, у складу са правилима националног тела за стандардизацију у Републици Србији, потврђује усаглашеност производа, процеса и услуга са српским стандардом;

15) међународне организације за стандардизацију јесу организације у које се могу учланити одговарајућа национална тела за стандардизацију било које државе, и то:

* Међународна организација за стандардизацију (ISO);
* Међународна електротехничка комисија (IEC);
* Међународна унија за телекомуникације, Сектор за стандардизацију телекомуникација (ITU-T);

16) европске организације за стандардизацију јесу организације у које се могу учланити одговарајућа национална тела за стандардизацију европских држава, и то:

* Европски комитет за стандардизацију (CEN);
* Европски комитет за стандардизацију у области електротехнике (CENELEC);
* Европски институт за стандарде из области телекомуникација (ETSI).

17) национално тело за стандардизацију је тело признато на националном нивоу које је члан одговарајуће међународне или европске организације за стандардизацију;

18) јавна услуга у обављању послова стандардизације је услуга коју национално тело за стандардизацију у Републици Србији пружа заинтересованим странама, и то:

* пружање информација о стандардима и сродним документима,
* тумачење српских стандарда и сродних докумената,
* пружање техничке и стручне помоћи за примену односно испуњавање захтева српских стандарда и сродних докумената,
* едукација и обучавање кроз одржавање семинара, курсева, радионица и организовање учешћа на конференцијама, саветовањима и другим стручним скуповима.”

Члан 3.

У члану 6. став 1. мења се и гласи:

„Институт за стандардизацију Србије (у даљем тексту: Институт) је једино национално тело за стандардизацију у Републици Србији.”

После става 1. додају се нови ст. 2, 3. и 4. који гласе:

„Институт циљеве из члана 5. овог закона остварује на основу годишњих програма рада.

Оснивач Института је Република Србија, за коју оснивачка права врши Влада, у складу са законом.

Министарство надлежно за послове који се односе на стандардизацију врши пријављивање Института одговарајућој међународној организацији у складу са правилима потврђених међународних споразума чији је потписник Република Србија.”

Досадашњи ст. 2, 3. и 4. постају ст. 5, 6. и 7.

Члан 4.

У члану 7. после тачке 15) додају се нове тач. 16) и 17) које гласе:

„16) пружа стручну помоћ за примену односно испуњавање захтева српских стандарда;

17) послове сертификације;”

Досадашња тачка 16) постаје тачка 18).

У ставу 2. речи: „тач.1), 2), 4), 8), 13), 14) и 15)” замењују се речима: „тач.1), 2), 4), 8), 13), 14), 15) и 16)”.

После става 2. додаје се нови став 3. који гласи:

„Послове из тач. 16) и 17) Институт не обавља за потребе истог правног или физичког лица.”

Досадашњи ст. 3. и 4. постају ст. 4. и 5.

Члан 5.

У члану 8. став 4. мења се и гласи:

„Члан Института има право на посебан попуст код куповине стандарда, сродних докумената и других публикација и плаћања за непосредно пружене јавне услуге које Институт пружа у обављању послова стандардизације, као и на друге погодности у складу са одлуком о оснивању и статутом Института.”

Члан 6.

У члану 9. став 1. речи: „Института обезбеђују се” замењују се речима: „Институт обезбеђује”.

У члану 9. став 1. тач.1) и 3) мењају се и гласе:

„1) из прихода које оствари наплатом чланарина;”

„3) из прихода које оствари пружањем јавних услуга;”

Члан 7.

Члан 12. мења се и гласи:

„Члан 12

Српски стандарди доносе се и објављују у складу са овим законом и правилима Института која су усклађена са правилима међународних и европских организација за стандардизацију и Кодексом добре праксе за израду, доношење и примену стандарда из Споразума о техничким препрекама трговини Светске трговинске организације.

Српски стандарди доносе се на основу плана доношења стандарда који се утврђује најмање једанпут годишње и који је јавно доступан.

План доношења српских стандарда садржи информацију о броју европских и међународних стандарда за које се, на основу јавно доступних планова европских и међународних организација за стандардизацију, очекује да ће их Институт преузети у систем националне стандардизације као и динамику израде и доношења српских стандарда који нису настали идентичним или еквивалентним преузимањем међународних или европских стандарда.

Садржина плана из ст. 3 овог члана, ближе се уређује одлуком о оснивању.

Као основа за доношење српских стандарда користе се по правилу међународни, односно европски стандарди и сродни документи. У случају да у одређеној области не постоји међународни односно европски стандард и сродни документ или је важећи међународни односно европски стандард неодговарајући, као основа се могу користити национални стандарди и сродни документи других држава или се могу доносити изворни српски стандарди и сродни документи.

Обавештење о покретању поступка за доношење српског стандарда, а када је то неопходно и за доношење сродног документа, као и обавештење о стављању нацрта стандарда или сродног документа, на јавну расправу, Институт објављује у свом гласилу и обезбеђује свим заинтересованим странама приступ тим нацртима стандарда и сродних документа.

Институт омогућава учешће свим заинтересованим странама у активностима на доношењу стандарда и сродних докумената.

Заинтересоване стране које нису у могућности да равноправно учествују у стандардизацији (мала и средња привредна друштва и предузетници, удружења потрошача, невладине организације, итд) Институт посебно подстиче да учествују у активностима из става 6. овог члана тако што им олакшава приступ тим активностима и стандардима.

Начин учешћа свих заинтересованих страна у активностима на доношењу стандарда и сродних докумената, као и начин подстицања заинтересованих страна из става 7. овог члана ближе се уређује интерним актом Института.”

Члан 8.

Члан 13. мења се и гласи:

„Члан 13

Акт којим се проглашава да је стандард или сродни документ донет, као и акт о повлачењу српског стандарда или сродног документа доноси директор Института.

Информација о доношењу и повлачењу српских стандарда и сродних докумената са датумом доношења и бројем акта из става 1. овог члана, објављује се у гласилу Института и на интернет страници Института.”

Члан 9.

У члану 15. став 2. речи: „став 2.”, замењују се речима: „став 5.”.

У члану 15. после става 2. додаје се нови став 3. који гласи:

„Одредбе ст. 1 и 2. овог члана, сходно се примењују и на сродне документе.”

Члан 10.

У члану 17. став 2. мења се и гласи:

„Изузетно од става 1. овог члана, ако се технички и други пропис позива на стандард тако да је испуњавање захтева тог стандарда једини начин да се постигне усаглашеност са захтевима из тог прописа, такав стандард се примењује као технички односно други пропис.”

После става 2. додаје се нови став 3. који гласи:

„Технички и други пропис се не може позвати на стандард из става 2. овог члана ако тај стандард није, у смислу овог закона, донет као српски стандард.”

Члан 11.

У члану 21. став 2. мења се и гласи:

„Одлука о оснивању Института за стандардизацију Србије из става 1. овог члана, ускладиће се са одредбама овог закона у року од шест месеци од дана ступања на снагу овог закона и утврдиће се пречишћен текст.”

Члан 12.

Овај закон ступа на снагу осмог дана од дана објављивања у „Службеном гласнику Републике Србије”.